text: 陳之美，字日章，號絅存，福建邵武府邵武縣人。生平.萬曆二十五年己未科進士，初授戶部主事，提督通州倉場，釐剔有方，積羨餘數百金，芻豆稱是，盡籍其數授代者。歷遷員外、郎中，時魏璫擅權，或說之交歡，銓曹可致，之美正容卻之，出為寧波知府。會海寇犯境，之美指授方略討平之，火及黃堂，反風而滅，人謂太守廉明所感。及代，眾為鐫碑紀德，錄其善政刊佈之。遷本省按察司副使，分守甌越，補仕饒南。饒濱湖，故多嘯聚，兼流寇充斥，之美為繕城鑿池，庇戰守具，潯陽上下無烽燧驚，淮藩涵玉手書“古社稷臣”四字褒之，事聞，擢天津糧儲，未蒞任，改調廣東參政，分守嶺南，整飭紀綱，一以廉法率下，尋請告歸裡。所著有《仕學窺斑集》。
metadata: erhwenkuo/wikipedia-zhtw
metadata: 陳之美
metadata: https://zh.wikipedia.org/wiki?curid=7457202